Kull waħda mill-54 azzjoni skont il-pjan imniedi fl-2015 issa ġew konklużi jew qed jiġu implimentati. Dan se jikkontribwixxi biex jagħti spinta lill-kompetittività tal-Ewropa, jimmodernizza l-ekonomija u l-industrija tagħha biex jinħolqu l-impjiegi, jiġi mħares l-ambjent u jiġi ġġenerat tkabbir sostenibbli. Il-Kummissjoni Ewropea llum ippubblikat rapport komprensiv dwar l-implimentazzjoni tal-Pjan ta' Azzjoni għal Ekonomija Ċirkolari li adottat f'Diċembru 2015. Ir-rapport jippreżenta r-riżultati ewlenin tal-implimentazzjoni tal-pjan ta' azzjoni u jfassal sfidi miftuħa biex titwitta t-triq lejn ekonomija ċirkolari kompetittiva u newtrali mil-lat tal-klima, fejn il-pressjoni fuq ir-riżorsi naturali u tal-ilma ħelu kif ukoll l-ekosistemi tiġi minimizzata. Is-sejbiet tar-rapport se jiġu diskussi waqt il-Konferenza tal-Partijiet Interessati tal-Ekonomija Ċirkolari annwali li se ssir fi Brussell fis-6 u s-7 ta' Marzu. L-ewwel Viċi President Frans Timmermans, responsabbli għall-iżvilupp sostenibbli, stqarr: “L-ekonomija ċirkolari hija kruċjali biex inpoġġu l-ekonomija tagħna fuq triq sostenibbli u nwettqu l-Għanijiet ta' Żvilupp Sostenibbli globali. Dan ir-rapport juri li l-Ewropa hija minn ta' quddiem bħala pijunier għall-bqija tad-dinja. Fl-istess ħin għad fadal ħafna xi jsir biex niżguraw li nżidu l-prosperità tagħna fil-limiti tal-pjaneta tagħna u nagħlqu ċ-ċirku sabiex ma jkunx hemm ħela tar-riżorsi prezzjużi tagħna.” Il-Viċi President Jyrki Katainen, responsabbli għall-impjiegi, it-tkabbir, l-investiment u l-kompetittività, qal: “Dan ir-rapport huwa inkoraġġanti ħafna. Dan juri li l-Ewropa tinsab fit-triq it-tajba biex toħloq investiment, impjiegi u negozji ġodda. Il-potenzjal futur għal tkabbir sostenibbli huwa enormi u l-Ewropa hija tabilħaqq l-aħjar post għal industrija li ma tagħmilx ħsara lill-ambjent biex tikber. Dan is-suċċess huwa r-riżultat tal-fatt li l-partijiet ikkonċernati Ewropej u dawk li jieħdu d-deċiżjonijiet jaġixxu flimkien.” Ċaqliq minn ekonomija lineari għal waħda ċirkolari Tliet snin wara l-adozzjoni, il-Pjan ta' Azzjoni għal Ekonomija Ċirkolari jista' jitqies komplut għalkollox. L-54 azzjoni tiegħu issa ġew ikkonsenjati jew qed jiġu implimentati. Skont is-sejbiet tar-rapport, l-implimentazzjoni tal-Pjan ta' Azzjoni tal-Ekonomija Ċirkolari aċċelerat it-tranżizzjoni lejn ekonomija ċirkolari fl-Ewropa, li min-naħa tagħha għenet biex l-UE terġa' taqbad it-triq tal-ħolqien tal-impjiegi. Fl-2016, is-setturi rilevanti għall-ekonomija ċirkolari impjegaw aktar minn erba' miljun ħaddiem, jiġifieri żieda ta' 6 % meta mqabbel mal-2012. Iċ-ċirkolarità tat ukoll opportunitajiet ta' negozju ġodda, wasslet għal mudelli ta' negozju ġodda u żviluppat swieq ġodda, kemm domestikament, kif ukoll barra mill-UE. Fl-2016, l-attivitajiet ċirkolari bħat-tiswija, l-użu mill-ġdid jew ir-riċiklaġġ iġġeneraw kważi EUR 147 biljun f'valur miżjud, waqt li kienu jgħoddu madwar EUR 17.5-il biljun f'investimenti. L-Istrateġija tal-UE għall-Plastik L-Istrateġija tal-UE għall-Plastik f'Ekonomija Ċirkolari hija l-ewwel qafas ta' politika mal-UE kollha li tadotta approċċ ta' ċiklu tal-ħajja speċifiku għall-materjali biex id-disinn ċirkolari, l-użu, l-użu mill-ġdid u r-riċiklaġġ jiġu integrati fil-katini ta' valur tal-plastik. L-istrateġija tistabbilixxi viżjoni ċara b'objettivi kkwantifikati fil-livell tal-UE, biex fost l-oħrajn, sal-2030, l-imballaġġi tal-plastik kollha mqiegħda fis-suq tal-UE jkunu jistgħu jintużaw mill-ġdid jew ikunu riċiklabbli. Biex tagħti spinta lis-suq għal plastik riċiklat, il-Kummissjoni nediet kampanja ta' wegħdiet volontarja dwar il-plastik riċiklat. 70 kumpanija diġà għamlu wegħdiet, li se jżidu s-suq għall-plastik riċiklat b'mill-inqas 60 % sal-2025. Madankollu, għad hemm distakk bejn il-provvista u d-domanda għal plastik riċiklat. Biex tagħlaq dan id-distakk, il-Kummissjoni nediet l-Alleanza Ċirkolari l-Alleanza dwar il-Plastik ta' partijiet ikkonċernati ewlenin tal-industrija li jfornu u jużaw il-plastik riċiklat. Ir-regoli dwar oġġetti tal-plastik li jintużaw darba biss u l-irkaptu tas-sajd, li jindirizzaw l-għaxar oġġetti l-aktar misjuba fuq il-bajjiet tal-UE jpoġġu lill-UE fuq quddiem nett fil-ġlieda globali kontra l-iskart fil-baħar. Il-miżuri jinkludu projbizzjoni ta' ċerti prodotti li jintużaw darba biss magħmula mill-plastik (bħal straws u pożati) meta hemm alternattivi disponibbli u ta' plastik ossodegradabbli, u jipproponu azzjonijiet għal aspetti oħrajn bħal miri ta' tnaqqis tal-konsum, rekwiżiti tad-disinn tal-prodott u skemi ta' Responsabbiltà Estiża tal-Produtturi. Innovazzjoni u Investimenti Sabiex tiġi aċċellerata t-tranżizzjoni lejn ekonomija ċirkolari, huwa essenzjali li jsir investiment fl-innovazzjoni u li jiġi pprovdut appoġġ għall-adattament tal-bażi industrijali tal-Ewropa. Matul il-perjodu bejn l-2016 u l-2020, il-Kummissjoni saħħet l-isforzi tagħha fiż-żewġ direzzjonijiet b'total ta' aktar minn EUR 10 biljun f'finanzjament pubbliku għat-tranżizzjoni. Sabiex tistimola investimenti ulterjuri, il-Pjattaforma ta' Appoġġ għall-Finanzjament tal-Ekonomija Ċirkolari fasslet rakkomandazzjonijiet biex ittejjeb il-bankabbiltà tal-proġetti ta' ekonomija ċirkolari, tikkoordina attivitajiet ta' finanzjament u taqsam prattiki tajba. Il-pjattaforma se taħdem mal-Bank Ewropew tal-Investiment biex tipprovdi assistenza finanzjarja u tisfrutta sinerġiji bil-pjan ta' azzjoni dwar il-finanzjament ta' tkabbir sostenibbli. Il-Bdil tal-Iskart f'Riżorsi Sistemi tal-immaniġġjar tal-iskart tajbin u effiċjenti huma element kostitwenti essenzjali għal ekonomija ċirkolari. Biex jiġu modernizzati s-sistemi tal-immaniġġjar tal-iskart fl-Unjoni, f'Lulju 2018 daħal fis-seħħ qafas leġiżlattiv rivedut dwar l-iskart. Dan jinkludi, fost l-oħrajn, rati ġodda ambizzjużi ta' riċiklaġġ, status legali kjarifikat ta' materjali riċiklati u miżuri msaħħa ta' prevenzjoni tal-iskart u l-ġestjoni tal-iskart, inkluż għall-iskart marittimu, il-ħela tal-ikel, u prodotti li fihom materja prima kritika. Id-Disinn Ċirkolari u l-Proċessi tal-Produzzjoni Id-disinn intelliġenti fil-bidu taċ-ċiklu tal-ħajja ta' prodott huwa essenzjali biex tiġi żgurata ċ-ċirkolarità. Bl-implimentazzjoni tal-Pjan ta' Ħidma dwar l-Ekodisinn 2016–2019, il-Kummissjoni kompliet tippromwovi d-disinn ċirkolari tal-prodotti, flimkien mal-objettivi tal-effiċjenza fl-enerġija. Il-miżuri tal-Ekodisinn u tat-Tikkettar tal-Enerġija għal diversi prodotti issa jinkludu regoli dwar rekwiżiti tal-effiċjenza materjali bħad-disponibbiltà ta' spare parts, il-faċilità tat-tiswija, u l-iffaċilitar tat-trattament tat-tmiem tal-ħajja. Il-Kummissjoni analizzat ukoll, f'Dokument ta' Ħidma tal-Persunal dedikat, il-politiki tagħha għall-prodotti, bl-intenzjoni li tappoġġa prodotti ċirkolari u sostenibbli. L-Għoti tas-Setgħa lill-Konsumaturi It-tranżizzjoni lejn ekonomija aktar ċirkolari tirrikjedi l-involviment attiv taċ-ċittadini fit-tibdil tax-xejriet tal-konsum. Il-metodi tal-Impronta Ambjentali tal-Prodott (PEF, Product Environmental Footprint) u tal-Impronta Ambjentali tal-Organizzazzjoni (OEF, Organisation Environmental Footprint) żviluppati mill-Kummissjoni, jistgħu jippermettu lill-kumpaniji jagħmlu asserzjonijiet ambjentali li huma affidabbli u komparabbli u bihom il-konsumaturi jkunu jistgħu jagħmlu għażliet informati. Involviment b'Saħħtu tal-Partijiet Ikkonċernati L-involviment tal-partijiet ikkonċernati huwa vitali għat-tranżizzjoni. L-approċċ sistemiku tal-pjan ta' azzjoni ta lill-awtoritajiet pubbliċi, lill-atturi ekonomiċi u soċjali u lis-soċjetà ċivili qafas li jistgħu jirreplikaw ħalli jrawmu s-sħubiji bejn is-setturi u tul il-katini ta' valur. Ir-rwol tal-Kummissjoni fl-implimentazzjoni mħaffa tat-tranżizzjoni u fil-quċċata tal-isforzi internazzjonali għaċ-ċirkolarità kien rikonoxxut ukoll fil-Forum Ekonomiku Dinji 2019 fejn il-Kummissjoni rċeviet il-Premju għaċ-Ċirkolarità fil-Kategorija tas-Settur Pubbliku. Sfidi Miftuħa L-ekonomija ċirkolari issa hija tendenza irriversibbli u globali. Madankollu, għad hemm ħafna xi jsir biex tiżdied l-azzjoni fil-livell tal-UE u globali, tiġi eliminata kompletament id-diskrepanza u jiġi żgurat il-vantaġġ kompetittiv li din iġġib magħha lin-negozji tal-UE. Se jkunu meħtieġa aktar sforzi biex tiġi implimentata l-leġiżlazzjoni riveduta dwar l-iskart u biex jiġu żviluppati s-swieq għall-materja prima sekondarja. Ukoll, ix-xogħol li beda fuq livell tal-UE fuq ċerti kwistjonijiet (bħal fir-rigward tal-kimiċi, l-ambjent mhux tossiku, l-ekotikkettar u l-ekoinnovazzjoni, il-materja prima kritika u l-fertilizzanti) jeħtieġ li jiġi aċċellerat jekk l-Ewropa trid tisfrutta l-benefiċċji kollha ta' tranżizzjoni lejn ekonomija ċirkolari. L-interazzjoni mal-partijiet ikkonċernati tissuġġerixxi li xi oqsma għadhom mhumiex koperti mill-pjan ta' azzjoni, jistgħu jiġu investigati sabiex titlesta l-aġenda ċirkolari. Filwaqt li jibnu fuq l-eżempju tal-Istrateġija Ewropea għall-Plastik f'Ekonomija Ċirkolari, ħafna setturi oħra b'impatt ambjentali għoli u b'potenzjal kbir għaċ-ċirkolarità, bħall-IT, l-elettronika, il-mobbiltà, l-ambjent mibni, il-minjieri, l-għamara, l-ikel u x-xorb jew it-tessuti, jistgħu jibbenefikaw minn approċċ olistiku simili biex isiru aktar ċirkolari. Sfond Fl-2015, il-Kummissjoni adottat Pjan ta' Azzjoni ġdid u ambizzjuż tal-Ekonomija Ċirkolari biex tistimula t-tranżizzjoni tal-Ewropa lejn ekonomija ċirkolari ħalli tixpruna l-kompetittività globali, trawwem it-tkabbir ekonomiku sostenibbli u toħloq impjiegi ġodda. Kien previst li l-azzjonijiet proposti jikkontribwixxu biex “jagħlqu ċ-ċiklu” taċ-ċikli tal-ħajja tal-prodotti permezz ta' aktar riċiklaġġ u użu mill-ġdid, u jġibu benefiċċji kemm għall-ambjent kif ukoll għall-ekonomija. Il-pjanijiet għandhom jgħinu biex jiġu estratti l-valur u l-użu massimu mill-materja prima, mill-prodotti u mill-iskart kollha, jitrawmu l-iffrankar tal-enerġija u jitnaqqsu l-emissjonijiet tal-gassijiet b'effett ta' serra u jkunu appoġġati finanzjarjament mill-finanzjament tal-FSIE, mill-Orizzont 2020, mill-fondi strutturali tal-UE u mill-investimenti fl-ekonomija ċirkolari fil-livell nazzjonali. Deskrizzjoni sħiħa tal-implimentazzjoni tal-pjan ta' azzjoni hija ppreżentata fid-Dokument ta' Ħidma tal-Persunal (SWD) ta' akkumpanjament. Għal Aktar Informazzjoni MEMO: Mistoqsijiet u Tweġibiet Rapport dwar l-implimentazzjoni tal-Pjan ta' Azzjoni għal Ekonomija Ċirkolari Dokument ta' ħidma tal-persunal b'dettalji u referenzi għall-54 azzjoni li ġew elenkati fil-pjan ta' azzjoni Dokument ta' ħidma tal-persunal dwar Prodotti Sostenibbli f'Ekonomija Ċirkolari Dokument ta' ħidma tal-persunal dwar il-Valutazzjoni tal-wegħdiet volontarji skont l-Anness III tal-Istrateġija dwar il-Plastik Stqarrija għall-istampa tal-Eurostat dwar il-progress fil-qafas ta' monitoraġġ